Fire år efter drabet på sin datter prøver Morten Larsen stadig at forstå, hvorfor ekskæresten dræbte 9-årige Bell. Sagen og 13 andre om drab begået af psykiatriske patienter, har betydet nye arbejdsgange i psykiatrien i Nordjylland - og de seneste tre år har der ikke været lignende hændelser.

En sommeraften i 2016 blev Morten Larsens liv revet itu. I en psykose skar hans kæreste halsen over på deres fælles 9-årige datter Bell i et hus i Bindslev. Torsdag aften står Morten Larsen frem i en dokumentar på TV2. En dokumentar, hvor Morten søger svar på alle de spørgsmål han stadig har omkring drabet på hans datter. For nu har Morten Larsen kun minderne tilbage. Det er nu fire år siden han mistede sin 9-årige datter Bell, og lige siden har han båret rundt på et dybt had til sin ekskæreste, der slog datteren ihjel. – Jeg tænker helst ikke på hende, og når jeg gør, så er det bare had, siger han. 14 drabsmænd havde tilknytning til psykiatrien Et dokumentarhold har fulgt Morten Larsen i et år. Her forsøger Morten at få mere viden om drabet og forstå det uforståelige. Han opsøger blandt andet ekskærestens bekendte og en psykiater, der forklarer, hvordan en psykisk syg mor kan begå et drab på sin egen datter. – Det med at man samtidig kan planlægge det (drabet, red.) og skjule det. Og være sindssyg samtidig og alt det.. Det kommer til at give mening nu, siger han i dokumentaren på TV2. Første gang Morten stod frem i offentligheden var her på TV2 Nord. TV2 Nord dokumenterede at der over fem var begået 14 drab i Nordjylland, hvor gerningsmanden før drabene havde været i kontakt med psykiatrien. Det fik psykiatrien til at komme med flere nye tiltag. Blandt andet psykologhjælp til pårørende i drabssager. Det skal være mere samarbejde mellem politi, sociale myndigheder, pårørende og psykiatri. Psykiatrien i Region Nordjylland mener ikke, de har begået fejl Mortens ekskæreste opsøgte selv psykiatrien i Aalborg få dage før hun begik drabet. I følge dokumentaren havde hun selvmordstanker. Alligevel udskrev psykiatrien hende dagen efter. Psykiatrien i Region Nordjylland mener forsat ikke de har begået nogen fejl i den sag. - Der er ikke fundet nogen anledning til at kritisere sundhedspersonale for forløbet. Sådan siger lægefaglig direktør ved Region Nordjylland, Tina Gram, til TV2. At stå frem på tv har virket som en form for terapi for Morten. Ekskæresten er stadig domsanbragt på en psykiatrisk afdeling, men er ofte på uledsaget udgang. Hadet til hende er der stadig - men det fylder mindre i hans liv i dag. Morten Larsen har fået en ny kæreste og sammen fik de for otte måneder siden en søn.